<classify> Dalili za Yanga kuibuka na ushindi zilionekana tangu mwanzo, kwani timu yake ilicheza soka safi ikionekana kukamilika karibu kwenye kila idara, hali iyowafanya wapinzani wao kuonekana kama wazururaji uwanjani.Donald Ngoma ndiye aliyefunga mabao mawili ya Yanga katika dakika ya 31 na 34, yote akiunganisha pasi kutoka kwa Thabani Kamusoko. Kuingia kwa mabao hayo ya haraka haraka kuliichanganya Mafunzo ambapo benchi lake la ufundi liliamua kufanya mabadiliko kwa kuwatoa Sadik Habib, Samih Nuhu na Hassan Ahmada na nafasi zao kuchukuliwa na Shaabani Ally, Haji Ramadhani na Haji Abdi.Kwa upande wa Yanga ikawatoa Kamusoko, Deus Kaseke na kumuingiza Geofrey Mwashiuya na Sina Jerome. Mchezaji mpya wa Yanga aliyesajiliwa kwenye dirisha dogo Paul Nonga, alifunga bao la tatu kwa mabingwa hao wa bara katika dakika ya 89. Nonga alifunga bao hilo dakika moja tu baada ya kuingia uwanjani kuchukua nafasi ya Simon Msuva.Mafunzo walikuwa na nafasi ya kupata bao la kufutia machozi katika dakika ya 81, lakini Kheri Salum alikosa mkwaju wa penalti iliyotolewa na mwamuzi baada ya beki Kelvin Yondani wa Yanga kumkwatua Shaaban Ali wa Mafunzo eneo la hatari. Yanga itaingia tena uwanjani kesho kumenyana na Mtibwa Sugar.Michuano hiyo inaendelea leo ambapo mabingwa watetezi wa michuano hiyo ya Mapinduzi, Simba, watacheza na Jamhuri usiku na jioni kutakuwa na mechi kati ya timu mwalikwa URA ya Uganda na JKU.  <topic>: michezo 